**Maurizio Sarri** (s. 10. tammikuuta 1959 Napoli) on italialainen jalkapallovalmentaja. Hän on toiminut viimeksi Lazion päävalmentajana.

Sarri on koulutukseltaan pankkiiri. Vuonna 1999 hän valmensi Tegoletoa ja päätti keskittyä kokonaan valmentamiseen. Sarri on tunnettu analyyttisyydestään ja useiden erilaisten taktisten vaihtoehtojen rakentamisesta. Hän suosii organisoitua ja tiivistä puolustuspelaamista.

Sarri on kerännyt mediahuomiota homoseksuaaleja loukkaavista lausunnoistaan. Hän sai 5 000 euron sakot vuonna 2015 todettuaan, että jalkapallosta halutaan homojen vuoksi kitkeä kaikki fyysisyys pois. Tammikuussa 2016 hän haukkui Interin Roberto Mancinia hintiksi Coppa Italian välieräottelussa. Sarrin mukaan kommentit eivät olleet homofobisia, vaan äkkipikaisia harmin purkauksia. Sarri kertoi, että Interin valmentaja oli niin ikään käyttänyt alatyylisiä ilmaisuja.

Ura
---

Sarrilla ei ole ammattilaispelaajataustaa. Hänen ensimmäinen päävalmentajapestinsä oli vuonna 1990 alasarjaseura Stiassa. Sarrin ensimmäinen merkittävä päävalmentajapesti oli vuosina 2000–2003 AC Sansovinossa, jonka hän nosti paikallissarjoista neljänneksi korkeimmalle sarjatasolle Serie C2:een. Vuonna 2005 Sarrista tuli ensimmäistä kertaa Serie B -seuran valmentaja, kun hän siirtyi Pescaran valmentajaksi. Sarri toimi tuossa virassa vain vuoden ajan. 

Heinäkuussa 2012 Sarrista tuli Serie B -seura Empoli FC:n valmentaja. Sarrin toisella kaudella seurassa, kaudella 2013–2014, Empoli sijoittui sarjan toiseksi ja nousi seuraavaksi kaudeksi Serie A:han. Kausi 2014–2015 oli Sarrin ensimmäinen pääsarjatasolla. Empoli säilytti sarjapaikkansa sijoittumalla sijalle 15. 

Kesäkuussa 2015 Sarri solmi sopimuksen Serie A:n suurseuran SSC Napolin kanssa. Sarrin johdolla Napoli aloitti kautensa takellellen, mutta kauden edetessä joukkueen peli loksahti kohdalleen. Napoli lähti talvitauolle sarjakärjessä ensimmäistä kertaa 26 vuoteen. Napoli teki myös uuden seuraennätyksen voittamalla kahdeksan perättäistä liigaottelua. Kevätpuolella tuli muutama tappio ja tasapeli liikaa, ja lopulta Juventus FC vei mestaruuden yhdeksän pisteen erolla Napoliin. Eurooppa-liigassa Napoli voitti lohkonsa, mutta putosi jo pudotuspelien ensimmäisellä kierroksella Villarrealille. Kauden jälkeen Napoli teki Sarrin kanssa vuoteen 2020 ulottuvan sopimuksen.

Maaliskuussa 2017 Sarri palkittiin kauden 2015/16 parhaana valmentajana Serie A:ssa. Huhtikuussa Sarrille myönnettiin Italian vuoden parhaan valmentajan Enzo Bearzot -palkinto. Sarrin toinen kausi Napolin peräsimessä toi Serie A:ssa kolmannen sijan, kun joukkue taipui tiukassa kamppailussa AS Romalee lopulta pisteellä. Mestarien liigassa Napoli voitti lohkonsa, mutta putosi jo ensimmäisellä pudotuspelikierroksella Real Madridia vastaan. Italian cupissa Sarri johdatti Napolin välieriin, joissa Juventus oli vahvempi yhteismaalein 5–4.

Kaudella 2017/18 Napoli taisteli Sarrin johdolla Serie A:n mestaruudesta ja johti liigaa 24 kierroksen ajan. Napoli kärsi vasta kauden toisen tappionsa Serie A:ssa AS Romalle maaliskuun alussa 2018 ja sitä seurannut tasapeli FC Internazionale Milanoa vastaan pudottivat Napolin kärkipaikalta toiseksi. Napoli voitti vain kuusi kauden viimeisestä 10 ottelusta häviten kerran ja pelaten kolmesti tasan. Näiden pistemenetysten myötä mestaruus karkasi Sarrin suojateilta Juventukselle. Napoli keräsi kauden aikana 91 pistettä, mikä oli seuran ennätys. Sarrista tuli myös ensimmäinen valmentaja, jonka joukkue on kerännyt Serie A:ssa yli 90 pistettä voittamatta mestaruutta. Kauden jälkeen Sarrin ja Napolin yhteistyö päättyi.

Heinäkuussa 2018 Sarri nimitettiin maanmiehensä Antonio Conten tilalle Chelsean uudeksi päävalmentajaksi. Kausi 2018/19 oli Sarrin ja Chelsean osalta kaksijakoinen. Valioliigassa joukkue pelasi 12 ensimmäistä otteluaan ilman tappioita, mutta kauden puolivälissä Chelsean peli ei kulkenut ja joukkue kärsi tappiot muun muassa Tottenhamille, Leicesterille, Arsenalille ja Manchester Citylle. Kauden 10 viimeisestä ottelustaan liigassa Chelsea voitti vain neljä, mutta sijoittui lopulta kolmanneksi ja selvitti tiensä Mestarien liigaan kaudeksi 2019/20. Englannin liigacupissa Chelsea eteni loppuotteluun, jossa taipui Manchester Citylle rangaistuspotkukilpailun jälkeen. Ottelu muistetaan myös Sarrin ja maalivahti Kepa Arrizabalagan yhteenotosta, kun espanjalaismaalivahti kieltäytyi tulemasta ottelussa vaihtoon. Eurooppa-liigassa Sarri luotsasi Chelsean loppuotteluun, jossa joukkue kaatoi Arsenalin 4–1. Pokaali oli Sarrin valmennusuran ensimmäinen. Sarri sai kauden aikana kritiikkiä Chelsean kannattajilta muun muassa hyökkäävän ja nopeaan syöttöpeliin perustuvan "Sarri-pallon" haavoittuvuudesta.

14. kesäkuuta 2019 uutisoitiin, että Chelsea ja Juventus olisivat päässeet sopimukseen Sarrin siirtymisestä italialaisseuran päävalmentajaksi. 16. kesäkuuta seurat vahvistivat, että Sarri palaa Italiaan ja siirtyy Juventuksen päävalmentajaksi kolmivuotisella sopimuksella. Sarrin debyyttikausi Juventuksessa oli menestyksekäs ja päättyi Serie A:n mestaruuteen, joka oli seuralle jo yhdeksäs perättäinen. Sarrille mestaruus oli kansallisissa sarjoissa uran ensimmäinen. 7. elokuuta 2020 Mestarien liigasta pudonnut Juventus antoi potkut Sarrille.

Heinäkuussa 2021 Sarrista tuli Lazion päävalmentaja. Sarrin johdolla Lazio sijoittui parhaimmillaan kaudella 2022/23 Serie A:ssa toiseksi, mutta jäi mestaruuden vieneestä Napolista peräti 16 pistettä. Sarri jätti Lazion maaliskuussa 2024, kun joukkue oli hävinnyt viisi viimeisestä kuudesta ottelustaan ja pudonnut Mestarien liigasta.

Meriitit
--------

* Italian mestaruus: 2020
* Eurooppa-liiga: 2019
* Serie A:n paras valmentaja (Albo Panchina d'Oro): 2015/16
* Italian paras valmentaja (Enzo Bearzot -palkinto): 2017

Lähteet
-------

1. ↑  Sarri: "Lavoravo in banca ma non alleno per caso" *Repubblica.it*. Viitattu 31.1.2016.
2. ↑  Who is new Napoli coach Maurizio Sarri?
3. ↑  Sarri fa il dito medio ai tifosi biancorossi, parla di un calcio di froci e paga 5.000 euro di multa. Punito anche il Varese
4. ↑  Inter’s Roberto Mancini: Napoli manager Maurizio Sarri called me a faggot
5. ↑  Napoli boss keen to quash homophobic row
6. ↑  Sarri butta lì: "Mancini mi ha chiamato vecchio caz\*\*\*e, è razzista coi vecchi?" - Goal.com *Goal.com*. Viitattu 31.1.2016. (italiaksi)
7. ↑  Maurizio Sarri *Soccerway*. Viitattu 3.4.2017. (englanniksi)
8. ↑  Napoli appoint Maurizio Sarri as new head coach *The Guardian*.  12.6.2015. Viitattu 3.4.2017. (englanniksi)
9. ↑  Calcio: manita a Frosinone, Napoli-show si regala primato *Salerno Noitizie*. Viitattu 3.4.2017. (italiaksi)
10. ↑  E' già Juve Napoli. Sarri: "Non firmo per il pari". Record vittorie Azzurri *Ansa*. Viitattu 3.4.2017. (italiaksi)
11. ↑  Napoli tie up Sarri to long-term deal *Gazzetta*. Viitattu 3.4.2017. (englanniksi)
12. ↑  Sarri wins Panchina d’Oro *Football Italia*.  27.3.2017. Viitattu 3.4.2017. (englanniksi)
13. ↑  IL ‘PREMIO BEARZOT’ ASSEGNATO A MAURIZIO SARRI. TAVECCHIO: "UN GRANDE INNOVATORE" *FIGC*.  26.4.2017.  Arkistoitu 20.10.2017. Viitattu 13.6.2017. (italiaksi)
14. ↑  Napoli 3 Juventus 2 (4-5 agg): Higuain double books Coppa final spot *Goal.com*.  5.4.2017. Viitattu 24.5.2018. (italiaksi)
15. ↑  Napoli 3 Juventus 2 (4-5 agg): Higuain double books Coppa final spot *Football Italia*.  23.5.2018. Viitattu 24.5.2018. (italiaksi)
16. ↑  Maurizio Sarri: Chelsea name ex-Napoli boss as Antonio Conte's successor *BBC Sport*.  14.7.2018. Viitattu 17.7.2018.
17. ↑  CARABAO CUP FINAL REPORT: CHELSEA 0 MANCHESTER CITY 0 (3-4 ON PENS) *Chelsea FC*.  24.2.2019. Viitattu 2.6.2019. (englanniksi)
18. ↑  Chelsea marssi Eurooppa-liigan mestaruuteen – Arsenal romahti toisella puoliajalla *YLE Urheilu*.  29.5.2019. Viitattu 2.6.2019. (suomeksi)
19. ↑  Maurizio Sarri, the former banker who has won his first trophy at 60 years old *Marca*.  31.5.2019. Viitattu 2.6.2019. (englanniksi)
20. ↑  Europa League final: Unai Emery & Maurizio Sarri head to head *BBC*.  28.5.2019. Viitattu 14.6.2019. (englanniksi)
21. ↑  Maurizio Sarri: Chelsea agree deal for manager to join Juventus *BBC*.  13.6.2019. Viitattu 14.6.2019. (englanniksi)
22. ↑  Maurizio Sarri: Juventus appoint Chelsea manager *BBC*.  16.6.2019. Viitattu 17.6.2019. (englanniksi)
23. ↑  Juventus Wins Ninth Straight Serie A Title *si.com*.  26.7.2020. Viitattu 3.8.2020. (englanniksi)
24. ↑
25. ↑  Comunicato 09.06.2021  9.6.2021. SS Lazio.  Arkistoitu 16.3.2022. Viitattu 8.7.2021. (italiaksi)
26. ↑  Lazio announces Sarri’s resignation and names his longtime assistant Martusciello as new coach  13.3.2024. AP News. Viitattu 19.3.2024. (englanniksi)
27. ↑  Harry Kane brace helps Bayern Munich turn around Lazio tie  6.3.2024. Bundesliga. Viitattu 19.3.2024. (englanniksi)

  


|  |  |  |
| --- | --- | --- |
| Edeltäjä:**Massimiliano Allegri** | **Albo Panchina d'Oro**2015/16 | Seuraaja:**Massimiliano Allegri** |

|  |  |  |
| --- | --- | --- |
| Edeltäjä:**Claudio Ranieri** | **Enzo Bearzot-palkinto**2017 | Seuraaja:**Eusebio Di Francesco** |

|  |  |  |
| --- | --- | --- |
| Edeltäjä:**Rafael Benítez** | **Napolin päävalmentaja**2015–2018 | Seuraaja:**Carlo Ancelotti** |

|  |  |  |
| --- | --- | --- |
| Edeltäjä:**Antonio Conte** | **Chelsean päävalmentaja**2018–2019 | Seuraaja:**Frank Lampard** |

|  |  |  |
| --- | --- | --- |
| Edeltäjä:**Massimiliano Allegri** | **Juventuksen päävalmentaja**2019–2020 | Seuraaja:**Andrea Pirlo** |

|  |  |  |
| --- | --- | --- |
| Edeltäjä:**Simone Inzaghi** | **Lazion päävalmentaja**2021–3/2024 | Seuraaja:**Igor Tudor** |

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |